[pic] | KOMISIA EURÓPSKYCH SPOLOČENSTIEV |

Brusel, 26.8.2008

KOM(2008) 526 v konečnom znení

OZNÁMENIE KOMISIE RADE A EURÓPSKEMU PARLAMENTU

o metodológii a spôsobe uvádzania pri preskúmaní štruktúr a mechanizmov Európskej rady pre výskum, ktoré vykonajú nezávislí odborníci

OZNÁMENIE KOMISIE RADE A EURÓPSKEMU PARLAMENTU

o metodológii a spôsobe uvádzania pri preskúmaní štruktúr a mechanizmov Európskej rady pre výskum, ktoré vykonajú nezávislí odborníci

ÚVOD

Európska rada pre výskum (ERC - European Research Council) zriadená v rámci osobitného programu „Myšlienky“ predstavuje nový vedecký komponent 7. rámcového programu pre výskum a zároveň výrazný odklon od prechádzajúcich činností Spoločenstva v oblasti výskumu. Podporuje výskum jednotlivých tímov na hraniciach súčasného poznania na základe otvorenej súťaže na celom území Európy s jediným kritériom, ktorým je špičková kvalita, a jej cieľom je podstatným spôsobom prispieť k rozvoju výskumných schopností Európy na najvyššej úrovni.

ERC takisto predstavuje model nového inštitucionálneho usporiadania, ktoré sa zaviedlo v rámci 7. rámcového programu a ktoré zahŕňa napríklad aj spoločné technologické iniciatívy (STI) zriadené podľa článku 171 Zmluvy o ES. Prináša so sebou dôležité inovácie realizačných metód vďaka nezávislej rade pre výskum a špecializovanej realizačnej štruktúre vo forme výkonnej agentúry Komisie, ktorá programy realizuje nezávisle.

Nové ciele a realizačné metódy, ktoré ERC zaviedla, sú na jednej strane motivované politickou a hospodárskou naliehavosťou Európskeho výskumného priestoru a lisabonského procesu, skutočnosťou, že schopnosti Európy vo výskume na hraniciach súčasného poznania sa považujú za kľúčový pre jej vyhliadky do budúcnosti v globalizovanom svete, a na druhej strane úsilím EÚ zefektívniť inštitucionálny základ realizácie politík a súčasného zabezpečenia efektívnosti a čestnosti pri využívaní finančných zdrojov únie.

Za realizáciu osobitného programu „Myšlienky“, ako aj za zaručenie úplnej nezávislosti a celistvosti ERC je zodpovedná Komisia. V závislosti od toho, do akej miery bude ERC ako nový model financovania výskumu zo strany EÚ úspešná, môže byť inšpiráciou pri ďalšom pokroku účinného externalizovaného riadenia v celom rámcovom programe.

V tomto kontexte treba vnímať toto oznámenie, v ktorom sa uvádza návrh Komisie k metodológii a spôsobu uvádzania, ktoré sa majú využiť pri preskúmaní štruktúr a mechanizmov ERC (ďalej len „preskúmanie“) v zmysle právnych predpisov o 7. rámcovom programe. Komisia predkladá toto oznámenie, čím si spĺňa povinnosť predložiť takéto oznámenie do polovice roka 2008[1].

CIEĽ NÁVRHU KOMISIE

Kľúčové zásady, podľa ktorých by ERC mala fungovať (špičková kvalita vedy, nezávislosť, efektívnosť a transparentnosť), sa určili a potvrdili počas politickej diskusie, ktorej výsledkom bol návrh Komisie na osobitný program „Myšlienky“. V rámci následných rokovaní, na ktorých Európsky parlament a členské štáty vyjadrili koncepcii ERC svoju jednoznačnú podporu, sa intenzívne diskutovalo o podobe realizačnej štruktúry ERC. Návrh Komisie, aby tento orgán bol výkonnou agentúrou, sa dôkladne prediskutoval a následne prijal s podmienkou neskoršieho preskúmania činnosti s cieľom zabezpečiť, aby ERC bola schopná fungovať dlhodobo za čo najlepších podmienok:

Vykonávanie a riadenie činnosti sa bude priebežne skúmať a hodnotiť, aby sa zhodnotili jeho výsledky a na základe skúseností prispôsobili a zlepšili postupy. V kontexte priebežného hodnotenia uvedeného v článku 7 ods. 2 siedmeho rámcového programu sa uskutoční aj nezávislé preskúmanie štruktúr a mechanizmov ERC na základe kritérií vedeckej excelentnosti, nezávislosti, efektívnosti a transparentnosti a za plnohodnotnej účasti vedeckej rady. Preskúmanie bude zahŕňať aj postup a výberové kritériá členov vedeckej rady. Preskúmanie sa explicitne zameria na výhody a nevýhody štruktúry založenej na výkonnej agentúre a štruktúry založenej na článku 171 zmluvy. Na základe tohto preskúmania by sa mali tieto štruktúry a mechanizmy podľa potreby upraviť. Komisia zabezpečí, aby sa čo najskôr vykonali všetky potrebné prípravné práce vrátane všetkých návrhov právnych predpisov, ktoré považuje za potrebné, a aby sa predložili Európskemu parlamentu a Rade, ako to vyžaduje zmluva, na účely prechodu na požadovanú upravenú štruktúru. Na tento účel sa môže rámcový program upraviť alebo doplniť spolurozhodovacím postupom podľa článku 166 ods. 2 zmluvy. V správe o pokroku uvedenej v článku 7 ods. 2 rámcového programu, ktorá predchádza priebežné hodnotenie, sa uvedú počiatočné zistenia o fungovaní ERC[2] .

Komisia je odhodlaná vykonať preskúmanie na základe dôkazov a úplne nezávislým a transparentným spôsobom, aby nesklamala dôveru zainteresovaných strán[3], a prijať nevyhnutné kroky, v súlade s náležitými postupmi a správnym riadením, aby uskutočnila závery, ku ktorým dospeje. Z tohto dôvodu je dôležité, aby z preskúmania vyplynulo, aké zlepšenia sa môžu v rámci právnych predpisov a administratívnej praxe EÚ vykonať.

SÚČASNÁ SITUÁCIA PRI ROZVOJI ERC

Pri zriaďovaní ERC a postupov jej financovania sa rýchlo napreduje a vzhľadom na účinnosť jej štruktúr, na mechanizmy a rozhrania s vonkajším a vnútorným prostredím sa získali už mnohé cenné poznatky.

Vedecká rada v spolupráci s Komisiou od októbra 2005 pracovala s veľkým zanietením a energiou na vedeckej stratégii ERC vrátane schém poskytovania grantov a metód vzájomného odborného hodnotenia („peer review“) a na určení odborných hodnotiteľov požadovanej kvality a s nutnými skúsenosťami.

Teraz je dôležité čo najskôr prejsť na stabilnú a predvídateľnú dlhodobú štruktúru. Komisia preto navrhuje zorganizovať strednodobé preskúmanie čo najskôr, podľa harmonogramu, ktorý umožní postupné vykonávanie preskúmania ešte počas mandátu súčasného Európskeho parlamentu a jeho ukončenie počas funkčného obdobia súčasnej Komisie.

Ako sa uvádza vo výročnej správe Komisie[4], ERC bola oficiálne založená 2. februára 2007 rozhodnutím Komisie[5] v súlade s rozhodnutím Rady a Parlamentu o siedmom rámcovom programe[6], pravidlami účasti[7] a rozhodnutím Rady o osobitnom programe „Myšlienky“[8]. V osobitnom programe „Myšlienky“ sa vymedzuje celková štruktúra riadenia ERC, určuje úloha vedeckej rady, špecializovanej realizačnej štruktúry a Komisie, pričom Komisia je zodpovedná za realizáciu programu „Myšlienky“ a za zabezpečenie úplnej nezávislosti a celistvosti ERC. Podrobné plánovanie a realizácia prebiehali v rámci veľmi kreatívnej a produktívnej interakcie medzi vedeckou radou a útvarmi Komisie, predovšetkým z hľadiska potreby prispôsobiť postupy, ktoré neboli vytvorené na účely ERC.

Prvý rok činnosti ERC (2007) bol poznačený realizáciou schémy „granty pre začínajúcich výskumných pracovníkov“, ktorí sa vo výskume osamostatňujú. Externé zainteresované strany vnímali túto výzvu ako významný úspech, pretože sa spracovalo obrovské množstvo žiadostí (vyše 9 000), na základe čoho sa udelilo približne 300 grantov. Okrem toho niekoľko členských štátov oznámilo, že využijú výsledky z hodnotenia ERC na financovanie mladých výskumníkov, ktorí nedostávajú z ERC podporu z rozpočtových dôvodov. V druhom roku sa zaznamenalo rozšírenie vedeckého plánu, pretože sa pridala druhá schéma „granty pre skúsených výskumných pracovníkov“ pre skúsených, samostatných výskumníkov a dosiahol sa aj podstatný pokrok pri vytváraní výkonnej agentúry.

Výkonná agentúra ERC je v prípravnej fáze. Rozhodnutie Komisie, ktorým sa zriaďuje výkonná agentúra ERC, sa prijalo 14. decembra 2007[9] potom, ako regulačný výbor výkonných orgánov zložený zo zástupcov členských štátov zaujal kladné stanovisko voči návrhu právneho predpisu a po kladnom hlasovaní rozpočtového výboru Európskeho parlamentu v novembri 2007. Komisia má prijať akt o delegovaní, ako aj rozhodnutie o vymenovaní členov do riadiaceho výboru. Keďže zatiaľ nebol vymenovaný riaditeľ, prebieha v súčasnosti veľký nábor pracovníkov agentúry a súčasne sa pod vedením GR pre výskum ďalej rozvíjajú činnosti a infraštruktúra agentúry. Pri nábore do ERC sa berú do úvahy konkrétne požiadavky špičkovej kvality výskumu, riaditeľ a vyšší manažment sa vymenujú do funkcie na základe stanoviska vedeckej rady, ako je ustanovené v osobitnom programe „Myšlienky“.

Nezávisle od preskúmania štruktúr a mechanizmov, ERC má slúžiť ako „rozvíjajúca sa organizácia“[10], ktorá sa má vyvíjať a prispôsobovať tak, aby sa zabezpečilo plnenie jej cieľov efektívnym a účinným spôsobom. Komisia v tomto duchu už podnikla kroky, aby po konzultáciách s vedeckou radou prispôsobila určité aspekty realizácie na základe skúseností získaných z počiatočnej fázy. Komisia ďalej bez toho, aby bolo dotknuté vykonávanie a výsledky strednodobého preskúmania, skúma možnosť podniknúť viaceré kroky na podstatné zlepšenie fungovania ERC prostredníctvom technických prispôsobení v rámci existujúcich právnych predpisov Rady a Parlamentu. Oblasti, v ktorých sa o takýchto zlepšeniach dá uvažovať, sa uvádzajú v prílohe.

ORGANIZÁCIA A VYKONÁVANIE PRIESKUMU

4.1 Výber nezávislých odborníkov

Vierohodnosť prieskumu a jeho výsledkov bude v prvom rade závisieť od bezúhonnosti, miery znalosti problematiky a povesti odborníkov, ktorí sa vyberú na jeho vykonanie. Komisia navrhuje vymenovať panel odborníkov s jedným predsedom, štyrmi členmi a spravodajcom, ktorého úlohou bude pravidelne informovať zainteresované strany. Panel by mal spĺňať tieto hlavné kritériá:

- odborná znalosť politiky a riadenia výskumu na vnútroštátnej, európskej a/alebo medzinárodnej úrovni,

- rozsah kompetencie na posúdenie Európskej rady pre výskum z vedeckého, administratívneho[11], právneho hľadiska a iných vhodných hľadísk.

Iné kritériá, ktoré sa zohľadnia pri výbere členov:

- vhodná rovnováha medzi akademickou obcou a inými zainteresovanými stranami (vrátane európskych výskumných nadácií), aby sa zaručilo inštitucionálne porozumenie a technická kompetencia,

- dostatočne vyvážené zastúpenie mužov a žien,

- šírka a rozmanitosť skúseností v celom Európskom výskumnom priestore.

Panelu môžu pomáhať ďalší odborníci, ktorí na požiadanie poskytnú špecializované nezávislé informácie a analýzy.

4.2 Rozsah

Preskúmanie bude mať rozhodujúci vplyv na budúcnosť ERC, preto musí byť dostatočne komplexné na to, aby z neho vyplynuli konečné závery. Takisto pri ňom treba zohľadniť rôzne úrovne právnych predpisov a administratívnej praxe, v ktorých sa, dodatočne k právnemu rámcu výkonnej agentúry ako špecializovanej realizačnej štruktúry, vymedzujú alebo podmieňujú spôsoby fungovania ERC. To bude mimoriadne dôležité pri určovaní toho, ktoré zlepšenia a kde sú potrebné vrátane zlepšení prostredníctvom právnych predpisov a pri zisťovaní výhod a nevýhod možných štruktúr (napr. výkonná agentúra, štruktúra založená na článku 171 Zmluvy o ES, alebo všetky ostatné možnosti), keďže fungovanie každej štruktúry bude ovplyvnené širšími súvislosťami. Zaujímavé v tejto súvislosti budú napr.:

- Osobitný program „Myšlienky“, ktorým sa zriaďuje základná štruktúra ERC[12], inter alia , práva a povinnosti vedeckej rady a špecializovanej realizačnej štruktúry, ako aj iné realizačné úpravy, a právne predpisy o 7. rámcovom programe vrátane pravidiel účasti.

- Rôzne štruktúry, ktoré fungujú na prijímanie rozhodnutí, spoluprácu a realizáciu programu (najmä vedecká rada, jej generálny tajomník a Komisia) vrátane tých, ktoré sú vymedzené v sekundárnych právnych aktoch k primárnym právnym predpisom, konkrétne rozhodnutie Komisie, ktorým sa zriaďuje ERC.

- Všeobecnejší kontext správy v inštitúcii alebo orgáne Spoločenstva, konkrétne nariadenie o rozpočtových pravidlách a platný služobný poriadok, ako aj rôzne nariadenia, usmernenia a zavedená administratívna prax na implementáciu týchto aktov[13].

ERC je nový subjekt, ktorý používa rôzne zásady a metódy z predchádzajúcich rámcových programov, a preto sú problémy pri realizácii v počiatočnej fáze samozrejmé. Preto sa pri preskúmaní musí rozlišovať medzi týmito prechodnými problémami, na ktoré sa riešenia už našli alebo sa objavujú, a otázkami, ktoré možno na druhej strane pripísať pretrvávajúcim štrukturálnym aspektom ERC a budú mať vplyv na jej fungovanie z dlhodobejšieho hľadiska.

Preskúmanie sa musí vzťahovať na prebiehajúci vývoj v ERC (napríklad kroky podniknuté s cieľom vytvoriť administratívnu nezávislosť výkonnej agentúry a postup vymenúvania budúcich členov vedeckej rady), musí vychádzať z kvantitatívnych a kvalitatívnych dôkazov a skúseností zhromaždených od začiatku práce vedeckej rady v októbri 2005. Takisto by sa pri ňom mal zohľadniť postup a kritériá výberu členov vedeckej rady, ako sa ustanovuje v právnych predpisoch.

Vzhľadom na riziká pre politiku výskumu EÚ a jej inštitucionálny vývoj je bezpodmienečne nutné zhodnotiť činnosť a výsledky ERC na základe meradiel, ktoré sú odrazom najvyšších celosvetových noriem, predovšetkým pokiaľ ide o porovnateľné agentúry v členských štátoch a iných vyspelých krajinách sveta, ako aj o výskumné programy EÚ, ktoré riadi Komisia. V tejto súvislosti budú relevantné aj skúsenosti iných externých štruktúr zriadených podľa 7. rámcového programu (napr. STI) alebo v spríbuznených oblastiach (napr. Európsky inovačný a technologický inštitút (ETI)). V preskúmaní by sa rovnako mala zohľadniť širšia revízia externých štruktúr zo strany Komisie, ako sú hodnotiace správy o prvých troch rokoch činnosti každej výkonnej agentúry, ako aj audit výsledkov všetkých výkonných agentúr vrátane ERC, ktorý Dvor audítorov začne v priebehu roka 2008 vypracovaním správy o zisteniach do decembra 2008.

4.3 Pracovné metódy

Komisia v záujme zabezpečenia nutného rozsahu a hĺbky dôkazov, navrhuje formát „vyšetrovacej komisie“, ktorá by dôverne preverila podklady a ústne svedectvá vyplývajúce prípade zo širokej škály hľadísk zainteresovaných strán vrátane napríklad vedeckej rady ERC, výskumných pracovníkov (akademická obec, výskumné inštitúty, výskumné nadácie, priemyselné odvetvia), členských štátov, inštitúcií EÚ, GR RTD a iných útvarov Komisie.

O presných pracovných metódach rozhodne samotný panel, predpokladá sa však, že panel bude môcť:

- vyžiadať si ústne svedectvá a písomné dôkazy od zainteresovaných strán,

- analyzovať existujúce dôkazy vrátane monitorovania a hodnotenia štúdií o osobitnom programe „Myšlienky“,

- vypracúvať ad hoc analýzy, napríklad štatistické informácie a príslušné politické dokumenty a revízie.

Komisia panelu poskytne všetky potrebné informácie a útvary Komisie môžu na požiadanie zo strany panela zvolať ad hoc stretnutie odborníkov o konkrétnej otázke. Vedecká rada v súlade s uvedenými ustanoveniami o úplnom zainteresovaní oznámila, že plánuje predložiť zhrnutie doteraz získaných poznatkov a návrhov na zlepšenie, aj vzhľadom na medzinárodne osvedčené najlepšie postupy rád pre výskum.

4.4 Kritériá

Kritériá strednodobého preskúmania – špičková kvalita výskumu, nezávislosť, efektívnosť a transparentnosť – sú odrazom kľúčových zásad, na ktorých je ERC založená. V nasledujúcej časti sa analyzuje a komentuje každé kritérium zvlášť. Treba však zdôrazniť, že tieto kritériá však treba brať do úvahy aj ako celok, keďže je potrebná ich interakcia, napríklad kvalita riadenia vedy je neoddeliteľne spätá s hľadiskom efektívnosti. Rovnako by sa kritériá mali uplatňovať s ohľadom na príslušné meradlo, napríklad úpravy vo výskumných agentúrach v EÚ alebo v iných vyspelých krajinách. Okrem toho musí analýza na základe jednotlivých kritérií, ako aj všetkých kritérií ako celku vychádzať zo základnej požiadavky absolútnej celistvosti činnosti ERC.

4.4.1 Špičková kvalita výskumu

Špičková kvalita vedy a bádania je cieľom, ktorý chce ERC dosiahnuť, a zároveň motiváciou všetkých aspektov jej činnosti. K základným otázkam, ktoré by sa mali v preskúmaní zohľadniť, by mali patriť:

- Do akej miery je ERC úspešná pri podpore špičkovej kvality vedy v rámci európskeho výskumného priestoru?

- Do akej miery slúži stratégia, administratívna realizácia a vykonávanie programu záujmom špičkovej kvality vedy?

- Je zásada špičkovej kvality vedy zakorenená v povahe a postupoch ERC?

4.4.2. Nezávislosť

Nezávislosť zahŕňa tieto aspekty, ktoré by sa mali v preskúmaní zohľadniť:

- Umožňujú podmienky fungovania ERC vytýčenie vedeckej stratégie účinným a nezávislým spôsobom podľa vedeckých požiadaviek?

- Uznáva špecializovaná vykonávacia štruktúra vedeckú stratégiu, ktorú nezávisle vytýčila vedecká rada, ako základ realizácie?

- Umožňujú podmienky fungovania špecializovanej vykonávacej štruktúry, aby táto štruktúra sledovala dôsledne, efektívne a s nutnou pružnosťou vedeckú stratégiu, ktorú vytýčila vedecká rada, a požiadavky osobitného programu „Myšlienky“?

- Do akej miery sú štruktúry a postupy, ktoré Komisia určila pre ERC, primerané na to, aby sa z dlhodobého hľadiska zaručila nezávislosť ERC?

4.4.3 Efektívnosť

ERC nefunguje ako izolovaný subjekt, ale ako súčasť európskeho výskumného systému. Efektívnosť preto nesúvisí len s úvahami o primeranosti celkového využívania zdrojov ale aj so schopnosťou tieto zdroje využívať efektívnym spôsobom, napríklad získavaním najlepších uchádzačov a najlepších odborných hodnotiteľov. Pri posudzovaní efektívnosti preto treba zodpovedať okrem iného aj tieto otázky:

- Zodpovedajú celkové výdavky ERC na administratívu stanoveným parametrom a osvedčeným postupom vo výskumných agentúrach na celom svete?

- Do akej miery sa rozdelením úloh medzi Komisiu a ERC predchádza dvojnásobnej činnosti a do akej miery toto rozdelenie umožňuje efektívne fungovanie ERC?

- Sú úlohy aktérov v štruktúre riadenia ERC (vedecká rada, generálny tajomník, špecializovaná realizačná štruktúra, Komisia) a vzťahy medzi nimi dostatočne dobre vymedzené, od seba oddelené a primerane prepojené na to, aby sa dosiahla vysoká efektívnosť organizácie a riadenia?

- Umožňujú systémy a postupy, ktoré určilo ERC, dosahovať ciele spôsobom, ktorý zabezpečuje hospodárne využívanie zdrojov (ľudských aj finančných)?

- Sú operácie ERC (výzvy, návrhy, hodnotenia, poskytovanie grantov, atď.) dostatočne jednoduché, pružné a prispôsobené používateľom na to, aby sa získali najlepší uchádzači a odborní hodnotitelia?

4.4.4 Transparentnosť

ERC má vykonávať svoju činnosť do veľkej miery nezávisle a podľa najvyšších noriem bezúhonnosti. V tejto súvislosti je koncepcia transparentnosti zrejmá. Riešiť treba tieto kľúčové otázky:

- Poskytuje ERC občanom a iným zainteresovaným stranám dostatočné informácie z hľadiska obsahu a kvality na to, aby chápali jeho činnosť a mohli mať dôveru vzhľadom na využívanie rozpočtu a jeho efektívnu kontrolu?

- Poskytuje ERC inštitúciám EÚ dostatočné informácie z hľadiska obsahu a kvality na to, aby mohli spĺňať svoje povinnosti pri dohľade?

4.5 Harmonogram a očakávané výsledky

V súlade s cieľom vykonať preskúmanie čo najskôr sa ustanovuje tento orientačný harmonogram:

- Vymenovanie odborníkov – február 2009

- Prvé zasadnutie panelu odborníkov – február 2009

- Predloženie ústnych svedectiev a písomných dôkazov od februára do mája 2009

- Záverečná správa – júl 2009

- Prvá reakcia Komisie – september 2009

Panel vypracuje záverečnú správu, v ktorej sformuluje odporúčania a závery. Pritom by sa mala analyzovať a zhodnotiť primeranosť alebo nedostatky existujúcich štruktúr a mechanizmov a či sa potrebné zmeny môžu považovať za „technické úpravy“ (napríklad prispôsobenie modelu výkonnej agentúry) alebo za podstatné organizačné a/alebo právne otázky.

Výsledky prieskumu by mali predstavovať dostatočné dôvody na to, aby Komisia po konzultácii s vedeckou radou iniciovala všetky právne návrhy, ktoré budú potrebné.

ZÁVER

Preskúmanie štruktúr a mechanizmov ERC bude mať rozhodujúci vplyv na budúcu štruktúru ERC, a bude teda slúžiť ako referencia pre budúci vývoj vo financovaní výskumu zo strany EÚ. Z tohto dôvodu je mimoriadne dôležité, aby sa preskúmanie vykonalo dôkladne a efektívne a s plnou podporou zainteresovaných strán vrátane inštitúcií EÚ a vedeckej rady.

V tomto oznámení sa navrhuje základ a harmonogram preskúmania, ktoré bude fundované, komplexné a nestranné, čím sa vybudujú pevné základy dlhodobej budúcnosti ERC. Takisto sa v ňom konkretizuje niekoľko oblastí, v ktorých je možné zlepšiť činnosť a výsledky ERC, bez toho, aby bola dotknutá realizácia alebo výsledky preskúmania.

Európskemu parlamentu a Rade sa adresuje výzva poskytnúť do decembra 2008 svoje pripomienky k uvedenej metodológii, aby ich Komisia mohla zohľadniť pri zriaďovaní mandátu na nezávislé preskúmanie.

Komisia v náväznosti na výsledky preskúmania podnikne primerané kroky, aby uviedla do praxe svoje závery, pričom zohľadní potrebu zabezpečiť kontinuitu fungovania ERC počas realizácie úprav.

PRÍLOHA

MOŽNÉ SPÔSOBY ZLEPŠENIA VÝSLEDKOV ERC BEZ TOHO, ABY BOLO DOTKNUTÉ PRESKÚMANIE ŠTRUKTÚR A MECHANIZMOV

Ako sa uviedlo v oddiele 3, Komisia bez toho, aby bola dotknutá realizácia a výsledky strednodobého preskúmania, na základe prvých skúseností zvažuje niekoľko oblastí, v ktorých je možnosť podstatne zlepšiť fungovanie ERC prostredníctvom technických úprav podmienok jej realizácie a operačné prostredie v rámci ustanovení existujúcich právnych predpisov Rady a Parlamentu. Tieto oblasti zahŕňajú:

- Fungovanie a zrejmosť rozhrania medzi vedeckou radou a špecializovanou realizačnou štruktúrou. Zlepšenie by sa mohlo dosiahnuť presnejšou úpravou spolupráce medzi vedeckou radou, Komisiou a špecializovanou realizačnou štruktúrou. Súčasťou tejto úpravy by mohlo by presnejšie vymedzenie úlohy generálneho tajomníka ERC vo vzťahu k predsedovi a podpredsedom vedeckej rady a úloha vedenia, ktoré do funkcie vymenuje vedecká rada a v rámci ktorého sa stretáva predseda, podpredsedovia a generálny tajomník. Na zasadnutia vedenia môže byť pozvaný aj riaditeľ špecializovanej realizačnej štruktúry. V tejto súvislosti sa môžu preskúmať ustanovenia v rozhodnutí Komisie, ktorým sa zriadila ERC, aby sa prihliadlo aj na čas, ktorý predseda a podpredsedovia vedeckej rady venujú záležitostiam ERC. Pritom by sa malo zohľadniť aj riziko konfliktu záujmov, ktoré by mohli vzniknúť v prípade reálnej dotácie pre ERC zo strany organizácií, z ktorých predseda a podpredsedovia prišli, ako aj ustanovenia o zodpovednosti vedeckej rady vrátane kódexu správania a povinnosti podávať správy.

- Výber a vymenovanie odborných hodnotiteľov. Vzhľadom na širokú vedeckú škálu aktivít ERC a na nutnosť veľkého počtu odborných hodnotiteľov by tieto postupy mali v záujme hospodárneho využívania zdrojov byť čo najjednoduchšie a najpružnejšie a byť v súlade s dobrou administratívnou praxou a finančným riadením. Zjednodušenia sú možné jednak pri výbere odborníkov, pokiaľ nie sú jednoznačne určené úlohy vedeckej rady a Komisie pri výbere odborníkov na vzájomné hodnotenie vedeckých návrhov, jednak pokiaľ ide povinnosť výkonnej agentúry vypracovať rozhodnutie Komisie pri každom vymenovaní odborníka, ako aj pri postupoch vymenovania a finančného hodnotenia.

- Spracovanie žiadostí o granty. V prípade návrhov na výskum na hraniciach poznania, pri ktorých sú výsledky práce nevyhnutne neisté, je zásadou ERC zabrániť "vyjednávaniam" o grantoch, ktoré sa poskytujú na základe schválenia návrhu a príslušného rozpočtu panelom odborných hodnotiteľov (po prijatí rozhodnutia o výbere). Mohlo by byť vhodné preskúmať určené výsledky, ktoré má dosiahnuť zodpovedný riešiteľ, aby sa pre prípad, keď panel odborných hodnotiteľov zníži rozpočet, zaručilo, že neexistuje povinnosť prispôsobiť opis práce.

- Prispôsobenie IT nástrojov 7. RP konkrétnym potrebám ERC. V počiatočnom štádiu realizácie 7. rámcového programu, ktorá sa začala súčasne so začiatkom činnosti ERC, bolo samozrejmé, že ERC vo všeobecnosti využíva štandardné nástroje 7. rámcového programu a konfigurácie týchto nástrojov. Komisia sa bude postupne zaoberať otázkou, ako sa tieto nástroje – napríklad služba elektronického podávania návrhov – môžu nakonfigurovať konkrétne na účely aktivít ERC, aby sa zvýšila efektívnosť aj nezávislosť ERC, a to spôsobom, ktorý sa dá zlúčiť s hospodárením a efektívnosťou 7. rámcového programu ako celku.

[1] „ V kontexte správy o dosiahnutom pokroku uvedenej v článku 7 ods. 2 a pred predbežným hodnotením Komisia predloží do polovice roku 2008 Európskemu parlamentu a Rade oznámenie o metodológii a spôsobe uvádzania, ktoré sa uplatní pri revízii vykonanej nezávislými odborníkmi, pokiaľ ide o štruktúry a mechanizmy Európskeho výskumného strediska. V prípade potreby Komisia predloží návrh úpravy rámcového programu .“ (Ú.v. L 412, 30.12.2006)

[2] Rozhodnutie Rady o osobitnom programe Myšlienky, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (2006/972/EC) Ú.v. EÚ L 54, s.88, 22.2.2007.

[3] Preskúmanie sa vykoná podľa noriem hodnotenia, ktoré zaviedla Komisia: „Reakcia na strategické potreby: posilnenie využívania hodnotenia“ SEK(2007) 213.

[4] Výročná správa o fungovaní Európskej rady pre výskum a realizácii cieľov ustanovených v osobitnom programe „Myšlienky“ v roku 2007, KOM(2008) 473.

[5] 2007/134/ES, Ú. v. EÚ L 57, 24.2.2007, s. 14.

[6] 1982/2006/ES z 18.12.2006, Ú. v. EÚ L 412, 30.12.2006, s. 1.

[7] 1906/2006/ES z 18.12.2006, Ú. v. EÚ L 391, 30.12.2006, s. 1.

[8] 2006/972/ES z 19.12.2006, Ú. v. EÚ L 400, 30.12.2006, s. 243 a korigendum ES L 54, 22.2.2007, s. 81.

[9] Rozhodnutie Komisie zo 14. decembra 2007, ktorým sa zriaďuje Výkonná agentúra Európskej rady pre výskum na riadenie špecifického programu Spoločenstva Idey v oblasti hraničného výskumu podľa nariadenia Rady (ES) č. 58/2003. Ú. v. EÚ L 9, 12.1.2008, s. 15.

[10] V súlade s ustanoveniami osobitného programu: „... [..]Vykonávanie a riadenie činnosti sa bude priebežne skúmať a hodnotiť, aby sa zhodnotili jeho výsledky a na základe skúseností prispôsobili a zlepšili postupy.“

[11] Okrem iného aj finančná kontrola alebo vnútorný audit organizácií atď.

[12] „ […] nezávislej vedeckej rady, ktorú tvoria poprední vedci, inžinieri a akademickí pracovníci zastupujúci európsku výskumnú obec v celej šírke, s podporou prehľadnej a hospodárnej špecializovanej vykonávacej štruktúry, ktorá by sa mala zriadiť ako výkonná agentúra ...“

[13] Na personálnu politiku a nábor do ERC sa vzťahujú ustanovenia v Podmienkach zamestnávania ostatných zamestnancov Európskej únie (Ú.v. L 56, 4.3.1968, s. 1 - 7). Tieto podmienky, ktoré zákonodarca pri mnohých príležitostiach opätovne potvrdil, sú základom všetkých nástrojov EÚ na podporu výskumu vrátane STI, bez ohľadu na to, či sa podpora poskytuje prostredníctvom výkonných agentúr alebo štruktúry podľa článku 171.